SL Uradni list Evropske unije L 95/54

SKLEP št. 2/2005 ODBORA VELEPOSLANIKOV DRŽAV AKP IN ES

z dne 8. marca 2005

o sprejetju poslovnika Odbora držav AKP in ES za carinsko sodelovanje

(2005/300/ES)

ODBOR VELEPOSLANIKOV DRŽAV AKP IN ES JE –

ob upoštevanju Sklepa št. 2/1995 Sveta ministrov držav AKP in ES z dne 8. junija 1995 o članstvu in načinu delovanja Odbora držav AKP in ES za carinsko sodelovanje,

ob upoštevanju Sporazuma o partnerstvu med državami AKP in ES, ki je bil podpisan v Cotonouju 23. junija 2000 (1), v nadaljevanju „Sporazum o partnerstvu“, in zlasti člena 37 Protokola 1 Priloge V k Sporazumu,

ob upoštevanju poslovnika Odbora veleposlanikov držav AKP in ES in zlasti člena 15 Poslovnika v zvezi z oblikovanjem poslovnika odborov, pododborov in delovnih skupin, ki pomagajo Odboru veleposlanikov,

v želji, da zagotovi uresničitev ciljev, ki so jih pod naslovom II tretjega dela Sporazuma o partnerstvu zastavile države AKP in Evropska skupnost,

glede na to, da lahko učinkovito carinsko sodelovanje med državami AKP in Evropsko skupnostjo prispeva k razvoju trgovine med državami AKP in Evropsko skupnostjo,

glede na to, da so pristojnosti in naloge Odbora določene v členih 37 in 38 Protokola 1 Priloge V k Sporazumu o partnerstvu –

SKLENIL:

Člen 1

1. Odbor za carinsko sodelovanje, ki je bil ustanovljen s členom 37 Protokola 1 Priloge V k Sporazumu o partnerstvu, v nadaljevanju „Odbor“, sestavljajo strokovnjaki iz držav članic Evropske skupnosti in uslužbenci Komisije, pristojni za carinska vprašanja, na eni strani ter strokovnjaki, ki predstavljajo države AKP, in uslužbenci regionalnih združenj držav AKP, ki so pristojni za carinska vprašanja, na drugi strani. Odbor lahko po potrebi predlaga ustrezno strokovno pomoč.

2. Vsaka pogodbenica sporoči sekretariatu Sveta ministrov držav AKP in ES imena svojih predstavnikov in svojega sopredsednika.

Člen 2

Naloge Odbora, podane v členih 37(1) do (6) in 38(8) do (10) Protokola 1 Priloge V k Sporazumu o partnerstvu, so naslednje:

(a) izvajati upravno sodelovanje za pravilno in enotno uporabo Protokola 1 Sporazuma o partnerstvu ter izvajati vse druge naloge na carinskem področju, ki so mu lahko zaupane;

(b) redno proučevati učinek uporabe pravil o poreklu na države AKP in Svetu ministrov držav AKP in ES priporočati ustrezne ukrepe;

(c) sprejemati sklepe o odstopanjih od pravil o poreklu blaga v skladu s pogoji iz člena 38(9) in (10) Protokola 1 Priloge V k Sporazumu o partnerstvu;

(d) pripravljati sklepe Sveta ministrov držav AKP in ES v skladu s členom 40 Protokola 1 Priloge V k Sporazumu o partnerstvu.

Člen 3

1. Odbor se sestaja najmanj dvakrat letno ob dnevih, ki jih soglasno določita skupina držav AKP in Evropska skupnost, in praviloma vsaj osem dni pred sestankom Odbora veleposlanikov držav AKP in ES; po potrebi se lahko skličejo izredni sestanki.

2. Odbor lahko po potrebi ustanovi priložnostne delovne skupine za preučevanje posebnih vprašanj.

3. Sestanke Odbora sklicuje predsednik. Razen, če ni drugače določeno, so razprave zaupne.

Člen 4

Odboru predsedujeta izmenoma za obdobje šestih mesecev skupina držav AKP in Evropska skupnost:

— od 1. aprila do 30. septembra sopredsednik AKP,

— od 1. oktobra do 31. marca sopredsednik Evropske skupnosti.

Člen 5

1. Začasni dnevni red vsakega sestanka sestavi predsednik ob posvetovanju s sopredsednikom, sprejme pa ga Odbor na začetku vsakega sestanka.

2. Naloge sekretariata in druga dela, potrebna za delovanje Odbora, izvaja sekretariat Sveta ministrov držav AKP in ES.

3. Sekretariat mora najmanj dva tedna pred sestankom članom Odbora poslati vabilo na sestanek, dnevni red, osnutek ukrepov in vso delovno dokumentacijo.

4. Sekretariat po vsakem sestanku pripravi povzetek zapisnika, ki se sprejme na naslednjem sestanku Odbora.

Člen 6

Razprave Odbora so veljavne le, če sta navzoča večina predstavnikov, imenovanih s strani skupine držav AKP, in predstavnik Komisije.

Člen 7

1. Sklepe Odbora sprejmejo sporazumno države AKP na eni strani in Evropska skupnost na drugi strani.

2. Če Odbor ne more sprejeti sklepa, zadevo posreduje Odboru veleposlanikov držav AKP in ES.

3. V izjemnih okoliščinah se lahko sopredsednik odloči za sprejetje sklepov po pisnem postopku, zlasti kar zadeva sklepe, sprejete v skladu s členom 38 Protokola 1 Priloge V k Sporazumu o partnerstvu.

Člen 8

Če Odbor meni, da je to priporočljivo, lahko na sestanek povabi strokovnjake, če zadeva, o kateri se razpravlja, zahteva posebna strokovna znanja.

Ne glede na določbe člena 1 se katera koli država AKP, ki ni članica Odbora, lahko udeleži sestanka kot opazovalka, razen če Odbor ne sklene, da bo zasedal v omejeni sestavi.

Člen 9

Odbor predloži svoja poročila Odboru veleposlanikov držav AKP in ES.

Člen 10

Države AKP na eni strani in države članice Evropske skupnosti na drugi strani morajo v zvezi z zadevami, ki spadajo v njihovo področje pristojnosti, sprejeti ukrepe, ki so potrebni za izvajanje tega sklepa.

Člen 11

Ta sklep začne veljati z dnem, ko je podpisan. Razveljavi in nadomesti Sklep št. 2/1995 Sveta ministrov držav AKP in ES z dne 8. junija 1995 o članstvu in načinu delovanja Odbora držav AKP in ES za carinsko sodelovanje.

V Bruslju, 8. marca 2005 Za Odbor veleposlanikov držav AKP in ES Predsednik M. SCHOMMER

(1) UL L 317, 15.12.2000, str. 1.